Garbiñe Muguruzová

**Garbiñe Muguruzová**, celým menom **Garbiñe Muguruza Blanco**, (* 8. október 1993, Caracas) je španielsko-venezuelská profesionálna tenistka a víťazka ženskej dvojhry French Open 2016, čím sa po Petre Kvitovej stala len druhou šampiónkou grandslamu narodenou v 90. rokoch dvadsiateho storočia. Vo svojej kariére vyhrala na okruhu WTA Tour tri turnaje v dvojhre a päť vo štvorhre. V rámci okruhu ITF získala sedem titulov vo dvojhre a jeden vo štvorhre.

V rebríčku WTA bola v dvojhre najvyššie klasifikovaná v júni 2016 na 2. mieste a vo štvorhre potom vo februári toho istého roku na 10. mieste. Od septembra 2015 je jej trénerom Francúz Sam Sumyk. Predtým túto úlohu plnil Alejo Mancisidor.

Na najvyššej grandslamovej úrovni zvíťazila na French Open 2016 po finálovej výhre nad svetovou jednotkou Serenou Williamsovou a premiérovo sa dostala na 2. priečku rebríčka WTA. Rovnakej súperke podľahla už vo finále Wimbledonu 2015. Bodový zisk z londýnskej trávy ju prvýkrát v kariére posunul do elitnej svetovej desiatky.

V španielskom fedcupovom tíme debutovala v roku 2015 februárovým štvrťfinále 2. svetovej skupiny proti Rumunsku, v ktorom vyhrala obe dvojhry nad Beguovou aj Simonou Halepovou, ale v páre s Medinovou Garriguesovou odišli porazené v rozhodujúcej štvorhre. Španielky tak prehrali 2:3 na zápasy. Do roku 2017 v súťaži nastúpila k trom medzištátnym zápasom s bilanciou 6 – 0 v dvojhre a 0 – 1 v štvorhre.

## Tenisová kariéra

### 2012: Začiatok v profesionálnom tenise
Na Sony Ericsson Open sa prvýkrát objavila v hlavnej súťaži turnaja WTA Tour, keď dostala divokú kartu. V druhom kole prešla cez svetovú deviatku Veru Zvonariovovú 6 – 4, 6 – 3 a následne zdolala tiež bývalú desiatou hráčku Talianku Flaviu Pennettovú 6 – 2, 1 – 6, 7 – 6, až v osemfinále skončila na rakete neskoršej víťazky turnaja Poľky Agnieszky Radwańskej po výsledku 6 – 3, 6 – 2.

Debut v hlavnej súťaži grandslamového turnaja zaznamenala na US Open, kde v úvodnom kole podľahla talianskej turnajovej desiatke Sare Erraniovej v troch setoch.

### 2014: Prvé singlový titul na WTA Tour a štvrťfinále na Roland Garros

#### Úvodná časť a antuková sezóna
Sezónu otvorila štvrťfinálovú účasťou na ASB Classic, kde ju zastavila neskoršia finalistka Venus Williamsová. Nasledujúci týždeň si pripísala premiérový titul na okruhu WTA Tour z dvojhry, keď vo finále ostrovného Hobart International zdolala v dvoch setoch Kláru Zakopalovú.

[vľavo|náhľad|Muguruzová a [Carla Suárezová Navarrová sa dostali do finále na Mutua Madrid Open]]
Na Australian Open dokázala dohnať stratu setu v stretnutí s bývalou svetovou jednotkou a desiatou nasadenou Caroline Wozniackou. Prvýkrát v kariére sa prebojovala do osemfinále grandslamu, v ktorom nestačila na favorizovanú turnajovú päťku Agnieszku Radwańskú.

Po trojsetovej prehre od japonskej veteránky Kimiko Dateovej Kurumuovej v úvodnom kole PTT Pattaya Open, prišlo zlepšenie formy na februárovom Brasil Tennis Cupu. Druhýkrát prešla do boja o titul, v ktorom jej oplatila finálovú porážku Zakopalová. V zápase prehospodárila výhodu setu a vedenie 5 – 2 na gemy v druhom dejstve. Na marcových udalostiach Premier Mandatory, a to Indian Wells Masters a Miami Masters, skončila vždy v druhom kole.

Po vyradení v úvodnej fáze mexického Monterrey Open dosiahla semifinále na marockom Grand Prix SAR La Princesse Lalla Meryem. V dvoch setoch skončila na rakete krajanky Maríe Teresy Torrovej Florovej. Napriek tomu si odviezla z Maroka trofej, keď so Švajčiarskou Rominou Oprandiovou vyhrali deblovú súťaž po finálovom víťazstve nad dvojicou Katarzyna Piterová a Maryna Zanevska. Druhé kolo pre ňu znamenalo vyradenie na Mutua Madrid Open, v ktorom ju zastavila Austrálčanka Samantha Stosurová. Lepší výkon predviedla opäť v madridskej štvorhre, kde sa po boku Carly Suárezovej Navarrovej prebojovala do prvého finále v úrovni Premier Mandatory. V boji o titul však prehrali s prvým svetovým párom, tvoreným Taliankou Sarou Erraniovou a Robertou Vinciovou.

V druhom kole Internazionali BNL d'Italia ju vyradila Francesca Schiavoneová. Na French Open zaznamenala prekvapivé víťazstvo nad svetovou jednotkou a obhajkyňou titulu Serenou Williamsovou, ktorá jej v druhom kole dokázala odobrať iba štyri gemy. Vo štvrťfinále však Španielke cestu pavúkom prerušila neskoršia víťazka Maria Šarapovová po trojsetovom priebehu. Semifinále si zahrala v ženskej štvorhre Roland Garros, opäť so Suárezovou Navarrovou, kde ich zastavili turnajové jedničky Pcheng Šuaj a Sie Šu-wej. Bodový zisk znamenal nové kariérne maximum na rebríčku. Vo dvojhre figurovala na 27. mieste a vo štvorhre potom na 36. priečke.

#### Trávnatá časť a americké betóny
[náhľad|Forhend na [Wimbledon 2014 – ženská dvojhra|Wimbledone]]
Na trávnatom Topshelf Open ju vo štvrťfinále zdolala americká kvalifikantka Coco Vandewegheová, hoci v úvodnom sete viedla na gemy 5 – 2. Do londýnskeho Wimbledonu vstupovala ako dvadsiata siedma nasadená, ale v otváracom zápase druhýkrát v rade nestačila na Vandewegheovú, tentoraz v troch setoch. Vo wimbledonskej štvorhre hrala so Suárezovou Navarrovou z pozície turnajových šestnástok. V úvodných dvoch kolách vyhrali s párom Ajla Tomljanovićová a Christina McHalová, a potom s Monicou Niculescovou a Klárou Zakopalovou, aby v tretej fáze skončili na raketách Petkovicovej s Rybárikovou.

Letnú severoamerickú US Open Series rozohrala na stanfordskom Bank of The West Classic, na ktorom vyradila obhajkyňu trofeje Dominiku Cibulkovú aj nenasadenú Danielu Hantuchovú. Vo štvrťfinále však nenašla recept na tretiu nasadenú Nemku Angelique Kerberovú. Titul si však so Suárezovou Navarrovou odviezli zo štvorhry, v ktorej hrali v úlohe turnajových trojok. Vo finále zdolali dvojicu Paula Kaniová a Kateřina Siniaková. Po víťazstve nad kanadskou kvalifikantkou Stéphanie Duboisovou v prvom kole Rogers Cupu, podľahla favorizovanej Šarapovovej. Na cincinnatskom Western & Southern Open prehrala prvý zápas s nemeckou kvalifikantkou Annikou Beckovou. V deblovej súťaži vypadli so Suárezovou Navarrovou medzi poslednou osmičkou dvojíc, keď nestačili na pár Kimiko Dateová Kurumuová a Andrea Hlaváčková. Na Connecticut Open najskôr zdolala siedmu nasadenú Saru Erraniovú, potom si poradila s čínskou kvalifikantkou Pcheng Šuaj, aby vo štvrťfinále skončila na rakete nenasadenej Camily Giorgiovej.

V úlohe dvadsiatej piatej nasadenej prichádzala na US Open. V úvodnom dueli jej cestu pavúkom ukončila kvalifikantka Mirjana Lučićová-Baroniová po dvojsetovom priebehu. So stabilnou spoluhráčkou Suárezovou Navarrovou došli v ženskej štvorhre do tretieho kola, kde boli nad ich sily sestry Serena a Venus Williamsové.

#### Ázijská časť a Turnaj šampióniek
Jesennú časť sezóny reflektovala na tokijskom Toray Pan Pacific Open výhrami nad Anastasijou Pavľučenkovovou, a štvrtou nasadenou Jankovičovou a Austrálčankou Casey Dellacquovou. V trojsetovej semifinálovej bitke jej však porážku z januára vrátila Caroline Wozniacka. V deblovej časti tokijskej udalosti došli so Suárezovou Navarrovou do finále, v ktorom ich zastavila prvá nasadená dvojica Cara Blacková a Sania Mirzová. Na premiérovom ročníku Wuhan Open na ňu nestačili María Teresa Torrová Florová a svetová dvojka Simona Halepová. Následne však bola prinútená odstúpiť pre gastritídu. Na China Open utrpela  trojsetovú prehru v úvodnej fáze s Ruskou Jekaterinou Makarovovou.

Záverečným turnajom roka sa stal WTA Tournament of Champions v Sofii. V základnej skupine zvíťazila vo všetkých dueloch nad Makarovovou, Pennettovou i Alizé Cornetovou. V semifinále však nenašla recept na neskoršiu víťazku Andreu Petkovicovú.

Sezónu zakončila na 21. mieste rebríčka dvojhry a na 16. pozícii v štvorhre.

### 2015: Finalistka Wimbledonu a svetová trojka
Do sezóny vstupovala mimo elitnej dvadsiatky rebríčka a prelomový rok kariéry zavŕšila na októbrovom Turnaji majsteriek ako druhá nasadená a svetová trojka.

[vľavo|náhľad|Muguruzová sa dostala opäť do štvrťfinále na [French Open 2015]]
Z januárového Brisbane International odstúpila pre zranenie päty. Na Apia International Sydney ju vo štvrťfinále porazila Nemka Angelique Kerberová. osemfinálovou účasťou sa rozlúčila s Australian Open, kde vypadla so svetovou jednotkou Serenou Williamsovou. Debutový postup do semifinále turnaja kategórie Premier5 dosiahla na Dubai Tennis Championships. V zápase však podľahla Češke Karolíne Plíškovej. Nasledovala šnúra porážok až do French Open, na ktorom sa druhýkrát prebojovala do štvrťfinále grandslamu. Nad jej sily však bola ďalšia česká reprezentantka Lucie Šafářová. Trávnatý Wimbledon znamenal prvý štart v grandslamovom finále, v ktorom nenašla recept na favorizovanú Američanku Serenu Williamsovú.

Pokles formy prišiel počas letnej časti, keď nezvládla svoje úvodné zápasy na torontskom Rogers Cupu, rovnako ako na Cincinnati Masters. Následkom toho v auguste ukončila dlhodobú spoluprácu s trénerom Alejo Mancisidorom, ktorého vystriedal Sam Sumyka. Newyorský US Open priniesol vyradenie v druhom kole od britskej tenistky Johanny Kontaovej.

Kvalitnejšie výsledky sa dostavili v ázijskej fáze roka, kde postúpila do finále Wuhan Open, v ktorom skrečovala bývalej svetovej jednotke Venus Williamsovej pre poranenia päty. Potom dosiahla na titul v najkvalitnejšie hodnotenom turnaji svojej doterajšej kariéry, keď ovládla pekinský China Open z kategórie Premier Mandatory. V záverečnom zápase zdolala jednu zo súperiek o účasť na Turnaji majsteriek Timeu Bacsinszkú. Na WTA Finals 2015 prišla v úlohe druhej nasadenej a svetovej trojky.

### 2016: Druhá španielska víťazka na Roland Garros
Sezónu rozohrala v úlohe druhej nasadenej na Brisbane International, kde po voľnom žrebe na začiatku druhého setu druhého kola skrečovala Varvare Lepčenkovej pre bolesti ľavej nohy spôsobené zápalom fascie plosky. Na Australian Open skončili na jej rakete Anett Kontaveitová a Kirsten Flipkensová, aby ju v tretej fáze zastavila Češka Barbora Strýcová. Počas februára prispela v Kraljeve dvomi výhrami nad Srbkami Ivanou Jorovićovou a Jelenou Jankovičovou k postupu Španielok z druhej svetovej skupiny Fed Cupu do baráže o účasť vo svetovej skupine.

[náhľad|S ​​pohárom Suzanne Lenglenovej po víťazstve na [Ženská dvojhra na French Open 2016|French Open 2016]]
Na arabskom Dubai Tennis Championships ju po voľnom žrebe vyradila neskoršia semifinalistka Elina Svitolinová z Ukrajiny. Na Qatar Total Open v Dohe zaznamenala, po výhrach nad Nao Hibinovou a Tímeou Babosovou, štvrťfinálovú porážku od Nemky Andrey Petkovicovej v troch setoch. Americkú šnúru začala povinnou účasťou na marcovom BNP Paribas Open v Indian Wells, kde nezvládla otvárací duel v druhom kole proti Američanke Christine McHalovej. Blízko vyradenia sa ocitla aj na Miami Open, kde vo svojom úvodnom zápase vyhrala s Dominikou Cibulkovou až 7 – 5 v rozhodujúcom treťom sete. Vo štvrtej fáze však prehrala oba tiebreaky proti Bieloruske Viktorii Azarenkovej, ktorá ovládla oba marcové turnaje.

Antukovú časť roka odštartovala v polovici apríla barážou svetovej skupiny proti Taliankam. Druhýkrát v sezóne triumfovala v oboch singloch, keď si poradila s Francescou Schiavoneovou a v nedeľu s hráčkou elitnej svetovej desiatky Robertou Vinciovou. Španielsko postúpilo po výhre 4:0 na zápasy do najvyššej súťaže Fed Cupu 2017. Halový Porsche Tennis Grand Prix v Stuttgarte priniesol opustenie antuky medzi poslednou osmičkou hráčok, keď prehrala s Petrou Kvitovou. Už v druhom kole potom dohrala na Mutua Madrid Open s Rumunkou Irinou-Camelia Beguovou. Do prvého semifinále v roku sa prebojovala na rímskom Internazionali BNL d'Italia, kde ju však zdolala Američanka Madison Keysová po dvojsetovom priebehu.

Do druhého grandslamového a prvého parížskeho finále postúpila ako svetová štvorka na French Open. V úvode prvého kola prehrala set so Slovenkou Annou Karolínou Schmiedlovou, aby následne dokázala priebeh duelu otočiť. V ďalšej päťzápasovej ceste do finále už nestratila žiaden set, keď na ňu postupne nenašli recept Francúzka Myrtille Georgesová hrajúca na divokú kartu, Yanina Wickmayerová – obom uštedrila kanára, bývalú víťazku Svetlanu Kuznecovovú, vo štvrťfinále až 108. hráčku rebríčka Shelby Rogersovú a v semifinále austrálsku finalistku z roku 2010 Samanthu Stosurovú. V repríze wimbledonského finále z roku 2015 oplatila prehru svetovej jednotke Serene Williamsovej a po výhre 7 – 5, 6 – 4 za 1:43 hodiny vybojovala premiérový grandslamový titul kariéry. Po Arantxe Sánchezovej Vicariovej sa stala druhá Španielka, ktorá Roland Garros vyhrala. Pomer vzájomných zápasov znížila na 2 – 3, keď všetkých päť stretnutí dvojica odohrala na Grand Slame. Muguruzová sa v rebríčku WTA prvýkrát posunula na 2. miesto za Williamsovú a stala sa tak po Sanchezovej Vicariovej prvou ženou z Pyrenejského polostrova na tejto pozícii od roku 1996. Pohár prevzala od tenisovej legendy Billie Jean Kingovej.

Jedinou trávnatou prípravou pred londýnskym grandslamom sa stal premiérový ročník Mallorca Open. Ako turnajová jednotka však na úvod podľahla belgickej tenistke Kirsten Flipkensovej po dvojsetovom priebehu. Prvýkrát v úlohe druhej nasadenej na grandslame štartovala vo Wimbledone, kde si na úvod poradila s Taliankou Camilou Giorgiovou v troch setoch. Následne však za 58 minút prekvapujúco podľahla 124. hráčke rebríčka Jane Čepelovej, ktorá postúpila z kvalifikácie. Slovenka, ktorá stratila len päť hier, tak mala proti hráčkam elitnej svetovej päťky po výhre aktívny pomer 3 – 2.

## Súkromný život
Narodila sa roku 1993 vo venezuelskej metropole Caracas do rodiny španielskeho otca Josého Antonia Muguruzuay a venezuelskej matky Scarlet Blancovej. Má dvoch bratov inžiniera Asier a ekonóma Igora Muguruzuaových. S tenisom začala v troch rokoch a jej prvou tenisovou spomienkou je hranie s bratmi. Ako obľúbený úder uviedla servis a za preferovaný povrch označila tvrdý povrch. Keď vyrastala, boli jej idoly americkí tenisti Serena Williamsová a Pete Sampras. Hovorí španielsky a anglicky.

## Štatistiky kariéry

### Finálové účasti na turnajoch WTA

#### Dvojhra: 6 (3 tituly, 3 prehry)

#### Štvorhra: 10 (5 titulov, 5 prehier)

### Grandslamové finále

#### Dvojhra: 3 (1 titul, 1 finále)

## Grandslamové účasti prehľad

### Dvojhra

### Štvorhra

*Aktualizované po turnaji [[US Open 2016]].*

## Referencie

*

## Iné projekty

## Externé odkazy

Kategória:Španielski tenisti
Kategória:Španielske osobnosti venezuelského pôvodu
Kategória:Osobnosti z Caracasu
Kategória:Španielski olympionici
Kategória:Tenisti na Letných olympijských hrách 2016
Kategória:Víťazi Wimbledonu
Kategória:Víťazi French Open